text: Natmad udløste brand
  15 februar 2013 kl. 09.20
  En ung mand ville lave mad i nat, men faldt i søvn og udløste en brand. Beboere måtte evakueres.
  En 22-årig mand ville i nat lave en omgang natmad til sig selv i en ejendom i Vejle. Han faldt imidlertid i søvn, mens maden stegte på en varm pande.
  Det udløste en brand, så beboerne i ejendommen og naboejendommen måtte evakueres, skriver Vejle Amts Folkeblad.
  Ingen kom til skade, men den 22-årige blev sendt til sygehuset til observation for røgforgiftning.
  